
V § 3 ods. 1 zákona Národnej rady Slovenskej republiky č. 270/1995 Z. z. o štátnom jazyku Slovenskej republiky v znení neskorších predpisov (ďalej len „zákon o štátnom jazyku“) v spojení s § 11 je zakotvená povinnosť pre orgány štátnej správy používať štátny jazyk, ako aj povinnosť pre zamestnancov týchto orgánov ovládať štátny jazyk v jeho kodifikovanej podobe a používať ho pri výkone svojej pracovnej činnosti.
Povinnosť ovládania štátneho jazyka zamestnancami štátnej správy vyplýva aj z ďalších právnych predpisov, o ktorých Ministerstvo kultúry Slovenskej republiky (ďalej len „ministerstvo kultúry“) informovalo v prvej správe o stave používania štátneho jazyka na území Slovenskej republiky z roku 2012 (ďalej len „prvá správa“) a v druhej správe o stave používania štátneho jazyka na území Slovenskej republiky z roku 2014 (ďalej len „druhá správa“). V roku 2014 sa rozšírili ustanovenia týkajúce sa ovládania štátneho jazyka novelizáciou vyhlášky Ministerstva spravodlivosti Slovenskej republiky č. 430/2009 Z. z., ktorou sa ustanovujú podrobnosti o obsadzovaní voľných štátnozamestnaneckých miest na súdoch výberom a výberovým konaním. V zmysle vyhlášky pribudla od 1. decembra 2014 povinnosť overovať ovládanie štátneho jazyka formou písomného testu u všetkých uchádzačov na voľné štátnozamestnanecké miesta na súdoch v rámci výberov a výberových konaní (do 1. decembra 2014 sa odborná spôsobilosť z ovládania slovenskej gramatiky overovala len u uchádzačov o miesta asistentov súdnych oddelení). Ministerstvo spravodlivosti Slovenskej republiky (ďalej len „ministerstvo spravodlivosti“) takýmto spôsobom veľmi pružne pristúpilo k plneniu úlohy B.2. z uznesenia vlády Slovenskej republiky č. 238/2014 k druhej správe. 

Vzdelávanie zamestnancov

Z uznesenia č. 238/2014, ktorým vláda Slovenskej republiky (ďalej len „vláda“) schválila druhú správu, vyplynuli pre ústredné orgány štátnej správy konkrétne úlohy zamerané na zvyšovanie jazykovej kultúry v ich činnosti. Jednou z úloh je vzdelávanie zamestnancov ústredných orgánov štátnej správy zo slovenského spisovného jazyka, ktorý je ich každodenným pracovným nástrojom. Prijatie uznesenia č. 238/2014 významne prispelo k zlepšeniu starostlivosti o jazykové vzdelávanie zamestnancov. V rokoch 2014 a 2015 sa uskutočnili jazykové školenia takmer na všetkých ústredných orgánoch štátnej správy. Úlohu nesplnil len jeden ústredný orgán: Úrad priemyselného vlastníctva Slovenskej republiky, ktorý nezabezpečil v rokoch 2014 a 2015 pre svojich zamestnancov ani jedno takéto školenie. Ministerstvo zdravotníctva Slovenskej republiky z kapacitných a personálnych dôvodov nezorganizovalo žiadne hromadné školenie pre svojich zamestnancov, využilo však mejlovú komunikáciu so zamestnancami, v ktorej upozorňovalo na najčastejšie jazykové a gramatické nedostatky vyskytujúce sa v textoch. Významný nárast počtu školení od roku 2014 dokumentuje graf č. 1. 




Graf č. 1 Jazykové školenia

Aktívny prístup k rozvíjaniu jazykových zručností štátnych zamestnancov má Ministerstvo práce, sociálnych vecí a rodiny Slovenskej republiky, Ministerstvo dopravy, výstavby a regionálneho rozvoja Slovenskej republiky a Úrad vlády Slovenskej republiky, ktoré zabezpečujú jazykové školenia pre svojich zamestnancov viackrát za rok. V priemere sa na školeniach z jazykovej kultúry zúčastnilo takmer 27 % zamestnancov ústredných orgánov štátnej správy, čo je zhruba o 14 % viac ako v prechádzajúcom období. Takmer všetky úrady sa zhodli na tom, že povinné jazykové vzdelávanie malo pozitívny vplyv na jazykovú stránku dokumentov a materiálov vznikajúcich v činnosti ústredných orgánov štátnej správy, a preto by mali byť takéto školenia nevyhnutnou súčasťou vzdelávacích procesov v každej štátnej inštitúcii. Prínos školenia ocenili viaceré rezorty a navrhli v tomto vzdelávaní pokračovať, keďže jazykové školenia predstavujú veľkú pomoc aj pri príprave legislatívnych dokumentov. Pri tvorbe legislatívnych dokumentov niektoré ústredné orgány štátnej správy spolupracujú aj s príslušnými rezortnými terminologickými komisiami (napr. Protimonopolný úrad Slovenskej republiky, Úrad pre normalizáciu, metrológiu a skúšobníctvo Slovenskej republiky). S cieľom zvyšovania jazykovej úrovne začala časť ústredných orgánov štátnej správy utvárať vlastné metodické usmernenia. Napríklad Úrad pre verejné obstarávanie Slovenskej republiky pripravuje prehľad najčastejších chýb v používaní slovenského spisovného jazyka a prehľad odborných cudzojazyčných termínov používaných v činnosti úradu, pre ktoré existujú slovenské ekvivalenty. Úrad priemyselného vlastníctva Slovenskej republiky spracoval slovník nespisovných výrazov a ich spisovných ekvivalentov. Prehľad školení uskutočnených v ústredných orgánoch štátnej správy v danom období prináša príloha č. 1. 

Overovanie ovládania slovenského jazyka v rámci výberov a výberových konaní

Druhá úloha vyplývajúca z predmetného uznesenia sa týka zavedenia novej povinnosti overovať primeranú znalosť slovenského jazyka u uchádzačov o štátnozamestnanecké miesto. Pri uskutočňovaní výberu alebo výberového konania na voľné štátnozamestnanecké miesta sa na väčšine služobných úradov (17 z celkového počtu 23) overuje znalosť slovenského spisovného jazyka otázkami zo slovenského jazyka, ktoré sú začlenené priamo do základného odborného testu. Slovenskému jazyku sú v takýchto testoch venované v priemere len tri otázky. Niektoré ústredné orgány (6) však zaviedli overovanie ovládania štátneho jazyka formou osobitného písomného testu, ktorý obsahuje okolo 15 otázok zo slovenského jazyka. Priemerná úspešnosť uchádzačov o štátnozamestnanecké miesto z otázok zameraných na štátny jazyk bola v sledovanom období 71 %. Takmer na všetkých ústredných orgánoch sa sleduje aj ústny jazykový prejav uchádzača a vo väčšine z nich sa osobitne hodnotia vyjadrovacie schopnosti a rečový prejav uchádzačov. 

Zriadenie terminologických komisií

V ďalšom bode uznesenia vlády č. 238/2014 sa ministerstvám a ostatným ústredným orgánom štátnej správy uložilo zriadiť terminologickú komisiu a zabezpečiť jej riadne fungovanie (B.3.). Cieľom terminologických komisií je ustaľovanie a zjednocovanie odbornej terminológie príslušného rezortu. Osobitne treba spomenúť činnosť terminologickej komisie Úradu geodézie, kartografie a katastra Slovenskej republiky, ktorá v sledovanom období zasadla deväťkrát a aktuálne pracuje na tvorbe elektronického terminologického slovníka geodézie, kartografie a katastra (ETSGKK). Nový pripravovaný ETSGKK bude určený odbornej verejnosti, ktorá sa zaoberá činnosťou v odbore geodézie, kartografie a katastra. Zmienku si zaslúži aj Ministerstvo životného prostredia Slovenskej republiky, ktorého terminologická komisia schválila nové environmentálne termíny z oblasti zeleného rastu a efektívneho využívania zdrojov a prehodnotila aj používanie zastaraných termínov z odboru mineralógie. Úrad pre obrannú štandardizáciu, kodifikáciu a štátne overovanie kvality so sídlom v Trenčíne má zriadenú hlavnú terminologickú komisiu, ktorej účelom je spravovanie a aktualizácia slovenských obranných štandardov, konkrétne ide o slovník termínov a definícií  NATO a slovník termínov a definícií NATO používaných v oblasti obrannej štandardizácie. Uvedená hlavná terminologická komisia zodpovedá za udržiavanie slovenských obranných štandardov v aktuálnom stave a v súlade so zmenami v spojeneckých publikáciách AAP-6 a AAP-42. Úrad pre normalizáciu, metrológiu a skúšobníctvo Slovenskej republiky dlhoročne buduje terminologickú databázu z oblasti technickej normalizácie. V rámci procesu schvaľovania a ustaľovania termínov vydal 11 450 slovenských technických noriem. V súčasnosti obsahuje databáza ústavu 150 409 termínov. Okrem terminologických komisií pri jednotlivých ústredných orgánoch štátnej správy aktívne pracuje aj medzirezortná Terminologická komisia Bezpečnostnej rady Slovenskej republiky. Táto terminologická komisia v súčasnosti veľmi intenzívne rieši termíny a definície pojmov z oblasti kybernetickej bezpečnosti. V spolupráci s Terminologickou komisiou Národného bezpečnostného úradu pripravuje aktualizáciu Terminologického slovníka krízového riadenia.
Starostlivosť o budovanie terminologickej databázy sa v súčasnosti sústreďuje v pracovisku Slovenského národného korpusu na pôde Jazykovedného ústavu Ľudovíta Štúra Slovenskej akadémie vied (JÚĽŠ). Slovenská terminologická databáza ako súčasť Slovenského národného korpusu predstavuje užitočný referenčný nástroj obsahujúci slovenské termíny a relevantné terminologické informácie z viacerých disciplín. V rokoch 2014 – 2015 sa táto databáza obohatila o stovky nových termínov napríklad z oblasti marketingu, masmediálnej komunikácie, informačných technológií, filozofie, fyziky alebo šachu. Slovenská terminologická databáza, bezplatne prístupná širokej verejnosti prostredníctvom internetu, môže poslúžiť aj na šírenie výsledkov práce terminologických komisií zriadených pri ústredných orgánoch štátnej správy, čím by sa prispelo k ustaľovaniu 
a zjednocovaniu terminologických sústav na základe spolupráce odborníkov a lingvistov.

Zvyšovanie jazykovej kultúry v súdnictve

Osobitná úloha bola uložená v bode B.4. uznesenia č. 238/2014 ministrovi spravodlivosti, ktorý má každoročne zabezpečiť systém pravidelného vzdelávania zameraného na zvyšovanie jazykovej kultúry a úrovne ovládania slovenského spisovného jazyka pre zamestnancov súdov Slovenskej republiky. Úloha vyplynula z naliehavej potreby zlepšiť jazykovú stránku dokumentov vznikajúcich v činnosti súdov tak, aby všetky dôležité písomnosti boli vyhotovené v súlade so spisovnou normou slovenského jazyka a aby používali správnu a presnú terminológiu. Predmetnú úlohu ministerstvo spravodlivosti plní priebežne. Školenia zamerané na zvyšovanie jazykovej kultúry a úrovne ovládania slovenského spisovného jazyka sa pre zamestnancov súdov zabezpečujú prostredníctvom Inštitútu vzdelávania v Omšení. V rokoch 2014 a 2015 sa uskutočnili dve školenia. Zamerané boli na normalizovanú úpravu písomností, štylizáciu úradných písomností a mejlovú komunikáciu. Týchto školení sa z celkového počtu zamestnancov všetkých súdov zúčastnilo 62 zamestnancov. 

[bookmark: _Toc444086304]2. Ministerstvo kultúry 

Ministerstvo kultúry ako ústredný orgán štátnej správy na úseku starostlivosti o štátny jazyk v súvislosti s plnením úlohy B.2. uznesenia č. 238/2014 pripravilo a poskytlo všetkým ústredným orgánom štátnej správy, ktoré o to požiadali, testy zo štátneho jazyka na overovanie úrovne ovládania štátneho jazyka pri výberoch a výberových konaniach pre uchádzačov o štátnozamestnanecké miesto. 
Každoročne ministerstvo kultúry prostredníctvom sekcie umenia a štátneho jazyka zabezpečuje školenia z jazykovej kultúry pre svojich zamestnancov. V roku 2015 sa uskutočnili štyri takéto školenia. Školenia boli zamerané predovšetkým na najčastejšie chyby vyskytujúce sa v dokumentoch vznikajúcich v rezorte kultúry a na používanie kodifikačných príručiek v elektronickej forme. 
Odbor štátneho jazyka sekcie umenia a štátneho jazyka od roku 2011 pravidelne sleduje a zaznamenáva jazykové chyby vznikajúce v úradnej korešpondencii. Na základe týchto podkladov vyberá najzávažnejšie a najčastejšie sa opakujúce problémy a na svojom webovom sídle (www.culture.gov.sk) zverejňuje krátke vysvetlenia v rubrike Jazykové okienko. Od roku 2014 sa zlepšil aj prístup pre verejnosť do tejto rubriky, a to prostredníctvom odkazu Spisovná slovenčina nachádzajúceho sa hneď na úvodnej stránke webového sídla ministerstva kultúry. 
V sledovanom období ministerstvo kultúry aj naďalej podporovalo projekt elektronizácie jazykovedného výskumu a budovania Slovenského národného korpusu, ktorého vznik iniciovalo ministerstvo kultúry v Koncepcii starostlivosti o štátny jazyk Slovenskej republiky (schválená vládou v roku 2001). Od roku 2007 do konca roku 2015 prispelo ministerstvo kultúry na tento projekt sumou 530 446 eur. Rovnakým dielom každoročne prispieva na projekt aj Ministerstvo školstva, vedy, výskumu a športu Slovenskej republiky (ďalej len „ministerstvo školstva“).
V posledných rokoch ministerstvo kultúry zaznamenalo zvýšený výskyt problémov v súvislosti so zaraďovaním mien do slovenských kalendárov. V súčasnosti neplatia žiadne záväzné pravidlá na pridávanie, resp. nahrádzanie jednotlivých mien v kalendári, čo spôsobuje zmätok u používateľov. Najmä rodičia opakovane upozorňujú na to, že v jednotlivých kalendároch sa neuvádzajú mená rovnako a v rovnaký deň. Tento stav vyplýva z toho, že neexistuje nijaký orgán, ktorý by usmerňoval uvádzanie mien v kalendároch, a tak rozliční vydavatelia kalendárov pristupujú k tejto problematike individuálne, hoci si uvedomujú, že súčasný stav nie je vyhovujúci, a sami by podporovali vznik takého orgánu. Bolo by vhodné, aby sa konštituovala kalendárová komisia pri ministerstve kultúry, ktorá by vytvorila oficiálne kalendárium. Tým by sa zabezpečilo jednotné uvádzanie mien v kalendároch v náležitej jazykovej podobe, čo by mohlo pozitívne ovplyvniť aj výber mien pri zápise mena do matriky a bolo by aj v súlade s požiadavkami zákona o štátnom jazyku. 

[bookmark: _Toc444086305]3. Miestna štátna správa

Významným krokom v zlepšovaní starostlivosti o štátny jazyk v orgánoch miestnej štátnej správy bolo zavedenie overovania slovenského spisovného jazyka v rámci výberov a výberových konaní u uchádzačov na štátnozamestnanecké miesta na okresných úradoch. Na základe nariadenia vedúcej služobného úradu Ministerstva vnútra Slovenskej republiky 
č. 14/2013 o podrobnostiach výberového konania alebo výberu sa od 1. júla 2014 na všetkých okresných úradoch pri obsadzovaní voľných štátnozamestnaneckých miest vykonáva aj overovanie znalosti štátneho jazyka formou písomného testu. 
Ukázalo sa, že pretrvávajúcim problémom v úsilí o zvyšovanie jazykovej úrovne v úradnej komunikácii je nedostatočný počet školení pre zamestnancov miestnej štátnej správy. Napriek tomu, že takmer na všetkých úradoch si uvedomujú potrebu neustáleho zvyšovania jazykovej úrovne úradnej komunikácie, vo väčšine okresných úradov sa nepodarilo v sledovanom období (od 1. januára 2014 do 15. augusta 2015) zabezpečiť ani jedno školenie z oblasti jazykovej kultúry. Túto skutočnosť uviedlo 58 úradov, čo je takmer 82 % z celkového počtu okresných úradov. Zo zvyšných trinástich úradov sa na takomto type školenia zúčastnilo len niekoľko zamestnancov (v priemere približne 4,1 % z celkového počtu zamestnancov jedného úradu). Väčšina okresných úradov pokladá školenia z oblasti jazykovej kultúry za dôležitú súčasť systematického celoživotného vzdelávania zamestnancov štátnej správy a privítala by, keby takéto školenia absolvoval čo najväčší počet ich zamestnancov v pravidelných intervaloch (minimálne raz alebo dvakrát do roka). Realizácia školení je však obmedzená z finančných dôvodov a z dôvodu nedostupnosti vzdelávacej aktivity v bližšom alebo širšom okolí okresného úradu. Školenia organizované Ministerstvom vnútra Slovenskej republiky prostredníctvom Inštitútu pre verejnú správu sa v súčasnosti uskutočňujú len v Bratislave a Košiciach, čím sa stávajú pre väčšinu zamestnancov miestnej štátnej správy nedostupnými. Okrem toho ponuka takýchto školení je vzhľadom na reálne potreby nedostačujúca.
K zlepšeniu situácie by prispelo organizovanie jazykových školení priamo v priestoroch jednotlivých okresných úradov, prípadne aspoň v krajskom meste. Ako uviedli prednostovia okresných úradov, nenarušil by sa tým chod úradu, znížili by sa finančné prostriedky použité na pracovné cesty a vedúci zamestnanci by mohli zabezpečiť jazykové školenie pre oveľa vyšší počet svojich zamestnancov. Preškolenie väčšieho počtu zamestnancov okresných úradov z oblasti správneho používania slovenského jazyka v úradnej komunikácii by pomohlo pri skvalitnení ich písomného aj rečového prejavu, posilnila by sa zrozumiteľnosť riešenia odbornej problematiky pre široký okruh individuálnych príjemcov (fyzické a právnické osoby) a tým aj autorita správnych orgánov, keďže zamestnanci miestnej štátnej správy v rozhodovacej činnosti aplikujú právne predpisy v praxi vydávaním individuálnych správnych aktov, ktoré sú preskúmavané nadriadenými orgánmi, orgánmi dozoru aj súdmi.

· zvýšiť počet zamestnancov súdov zúčastňujúcich sa na školeniach zameraných na zvyšovanie úrovne ovládania slovenského spisovného jazyka,
· organizačne a finančne zabezpečiť postupné, systematické a pravidelné vzdelávanie z oblasti jazykovej kultúry pre zamestnancov okresných úradov v sídle príslušného kraja,
· [bookmark: _GoBack]iniciovať vznik kalendárovej komisie pri ministerstve kultúry.

[bookmark: _Toc444086307]OCHRANA SPOTREBITEĽA

[bookmark: _Toc444086308]1. Úvod

V záujme ochrany spotrebiteľa je výrobca, predávajúci a poskytovateľ služieb povinný sprístupniť písomné informácie týkajúce sa ponúkaného tovaru a služieb v slovenskom jazyku. Právna úprava používania slovenského jazyka v informáciách pre spotrebiteľa je zakotvená v zákone o štátnom jazyku a v ďalších všeobecne záväzných právnych predpisoch.
Je nevyhnutné, aby občania Slovenskej republiky mali k dispozícii základné informácie o všetkých druhoch domácich, ako aj dovážaných produktov dostupných v obchodnej sieti na území Slovenskej republiky v slovenskom spisovnom jazyku. Osobitné predpisy taxatívne určujú, ktoré základné informácie musia byť sprístupnené v štátnom jazyku, a zároveň poverujú konkrétne orgány dozoru kontrolou používania štátneho jazyka v týchto povinných informáciách. Bez zabezpečenia jednoznačných a zrozumiteľných písomných informácií v kodifikovanej podobe štátneho jazyka, uvedených napríklad v návodoch na použitie, by spotrebiteľ nemal k dispozícii základné informácie potrebné na riadne používanie výrobku. V prípade nepoužitia slovenského jazyka dochádza k porušeniu jedného zo základných zákonom chránených práv spotrebiteľa, ktorým je právo na informácie.
Pri porovnaní počtu porušení zákonnej povinnosti za uplynulé obdobie (od roku 2010) sa ukazuje, že výskyt nedostatkov má klesajúcu tendenciu, čo potvrdzujú aj posledné údaje, ktoré získalo ministerstvo kultúry od jednotlivých dozorných orgánov (napr. 1 141 nedostatkov zistených Slovenskou obchodnou inšpekciou v rokoch 2014 – 2015 oproti 2 840 nedostatkom za rovnako dlhé obdobie v rokoch 2012 – 2013).
V uznesení vlády č. 238/2014 v bode B.5. bola uložená ministrovi hospodárstva úloha prihliadnuť pri tvorbe návrhu spotrebiteľského kódexu na potrebu úpravy používania štátneho jazyka pri vyhotovovaní dokumentácie súvisiacej s reklamáciou tovarov a služieb. Táto úloha vyplynula zo zaznamenaných problémov v praxi, keď v rámci riešenia reklamácie nebola spotrebiteľovi zabezpečená celá komunikácia v slovenskom jazyku. Ministerstvo hospodárstva Slovenskej republiky úlohu priebežne plní a po predĺžení termínu na predloženie spotrebiteľského kódexu by mala byť táto úloha splnená v prvom polroku 2016.
V praxi sa vyskytli aj problémy pri komunikácii poskytovateľov služieb so zákazníkmi, keď v písomnej korešpondencii adresovanej občanovi (odberateľovi služby) boli ponechané isté časti (výrazy) len v anglickom jazyku. Ukazuje sa, že aj túto oblasť bude potrebné legislatívne upraviť.

[bookmark: _Toc444086309]2. Poznatky získané z kontrolných akcií dozorných orgánov

Slovenská obchodná inšpekcia (SOI) v období od 1. októbra 2013 do 30. septembra 2015 zistila porušenie § 13 zákona č. 250/2007 Z. z. o ochrane spotrebiteľa a o zmene zákona Slovenskej národnej rady č. 372/1990 Zb. o priestupkoch v znení neskorších predpisov pri 
1 141 výrobkoch. Išlo o chýbajúce návody, neúplné informácie v štátnom jazyku alebo poskytnutie návodov len v cudzojazyčných mutáciách. Pri kontrolách boli zároveň prijaté opatrenia na odstránenie zistených nedostatkov, pričom do ich odstránenia bol predaj výrobkov pozastavený. 
Okrem vlastných kontrolných zistení zaznamenala SOI aj 99 podnetov od spotrebiteľov, z toho 27 bolo opodstatnených, teda predajcovia nedodržali povinnosť uvádzať informácie v štátnom jazyku. Najčastejšie nedostatky boli zistené pri darčekových predmetoch, domácich potrebách, textilných výrobkoch, obuvi, mobilných telefónoch, počítačových hrách a hračkách. Prehľad opodstatnených podnetov sa nachádza v tabuľke č. 1 v prílohe č. 2.
Všetky kontrolné zistenia týkajúce sa povinnosti poskytovania informácií v štátnom jazyku vykonáva SOI v rámci iných špeciálne zameraných kontrol, pričom však neposudzuje jazykovú úroveň textov.

Štátna veterinárna a potravinová správa Slovenskej republiky (ŠVPS) v období od 1. októbra 2013 do 30. septembra 2015 vykonala 123 408 úradných kontrol potravín, pri ktorých zistila 4 438 nedostatkov v označovaní potravín a v informáciách pre spotrebiteľa. Išlo o:
· neúplné označenie potraviny (chýbali niektoré povinné údaje v štátnom jazyku, výrobca alebo distribútor neuviedol všetky prídavné látky),
· neodborný, nepresný, skomolený preklad z iných jazykov Európskej únie,
· nečitateľne označené potraviny (povinné informácie boli uvedené malým písmom na nekontrastnom pozadí),
· chýbajúce označenie v štátnom jazyku,
· nezrozumiteľné poslovenčené cudzie slová, anglické alebo české výrazy na označení potravín.
ŠVPS okrem vlastných kontrolných zistení zaregistrovala 4 opodstatnené podnety od spotrebiteľov na nesprávne označenie potravín v štátnom jazyku, resp. na zlý preklad a na chýbajúce označenie potravín v štátnom jazyku. 
V oblasti reklamy potravín ŠVPS zistila časté používanie rôznych novotvarov utvorených z cudzích jazykov, cudzích slov a ich nesprávnych fonetických prepisov, nadmerné používanie skratiek a slangových výrazov.

Ústav štátnej kontroly veterinárnych biopreparátov a liečiv (ÚŠKVBL) v období od 1. októbra 2013 do 30. septembra 2015 vykonal 61 kontrol u veľkodistribútorov veterinárnych liekov, pričom sa zistili nedostatky v 1 príbalovom informačnom letáku a na jednom vonkajšom obale. Najčastejším problémom boli nesprávne odborné výrazy, zle preložené výrazy z angličtiny do slovenčiny a používanie bohemizmov. Pri zistení nedostatkov sa veterinárne lieky umiestňujú do karantény a vrátia sa držiteľovi rozhodnutia o registrácii na opravu označenia alebo výmenu celého balenia s odsúhlasenými textami ÚŠKVBL.
Pri posudzovaní jazykovej správnosti textov vonkajších obalov, etikiet a informácií pre používateľa veterinárnych liekov registračné oddelenie využíva dostupné slovníky a prípadné nejasnosti konzultuje s JÚĽŠ.

Štátny ústav pre kontrolu liečiv (ŠÚKL) v sledovanom období nezaznamenal žiadne podnety od používateľov, ktorí by upozorňovali na nevyhovujúcu jazykovú úroveň liekov či zdravotníckych pomôcok. Pri posudzovaní žiadostí o registráciu sa zamestnanci ŠÚKL stretávajú s veľmi rozdielnou jazykovou úrovňou dokumentov. Najčastejším problémom v niektorých dokumentoch s nízkou jazykovou úrovňou sú gramatické chyby, zlý slovosled, nesprávne skloňovanie, bohemizmy, neukončené vety, zlý až zavádzajúci preklad z anglického jazyka a používanie archaizmov.

Úrad verejného zdravotníctva Slovenskej republiky (ÚVZ) v období od 1. októbra 2013 do 30. septembra 2015 skontroloval 1 641 kozmetických výrobkov, z ktorých 9 nespĺňalo požiadavky na označovanie predmetných výrobkov (chýbali bezpečnostné upozornenia, opis funkcií výrobku a návod na použitie v štátnom jazyku). 
V zmysle § 9 ods. 1 zákona Národnej rady Slovenskej republiky č. 152/1995 Z. z. o potravinách v znení neskorších predpisov musí ten, kto vyrába potraviny, manipuluje s nimi alebo ich umiestňuje na trh, označiť tieto potraviny v kodifikovanej podobe štátneho jazyka. V sledovanom období ÚVZ skontroloval 24 663 vzoriek potravín, pričom zistil, že 
v 37 prípadoch nebola splnená požiadavka na označovanie potravín v štátnom jazyku. Najčastejšie sa nedostatky objavili pri výživových doplnkoch, potravinách na osobitné výživové účely, kuchynskej soli, cereáliách, pekárskych a cukrárskych výrobkoch a iných. Podrobnejšie údaje sú v tabuľke číslo 2 v prílohe č. 2. 
V uvedenom období zaznamenal ÚVZ aj 2 opodstatnené podnety. Jeden sa týkal predaja výživového doplnku, kde slovenský text na etikete nezodpovedal údajom uvedeným v pôvodnom anglickom texte. Druhý podnet upozorňoval na chýbajúce bezpečnostné oznamy a iné nedostatky v označení kozmetického výrobku. 

Ministerstvo kultúry rieši podnety občanov a vydáva stanoviská súvisiace s ochranou spotrebiteľa v takých prípadoch, ktoré nepatria do právomoci ani jedného z dozorných orgánov uvedených v predchádzajúcej časti.
V období od 1. októbra 2013 do 30. septembra 2015 sa na ministerstvo kultúry obrátili občania s podnetmi, ktoré sa týkali označení prevádzok a písomnej komunikácie poskytovateľa služby so zákazníkom. V rámci riešenia prvej skupiny podnetov ministerstvo kultúry oslovilo majiteľov trinástich prevádzok v centre Bratislavy, na ktorých sa nachádzali nápisy v anglickom a talianskom jazyku bez znenia v slovenskom jazyku. Na dosiahnutie súladu so zákonom o štátnom jazyku (§ 8 ods. 6) bolo potrebné doplniť k cudzojazyčným textom ich ekvivalenty v slovenskom jazyku, čo sa na viacerých prevádzkach do konca sledovaného obdobia podarilo. V druhej skupine podnetov sa riešili pravopisné problémy a výskyt nezrozumiteľných (anglických) výrazov v písomnej korešpondencii poskytovateľov služieb. 
Ministerstvo kultúry uskutočnilo aj jedno dohľadové konanie v predajniach spoločnosti Tesco Stores SR, a. s., v ktorých sa zistilo porušenie ustanovenia § 8 ods. 6 v nadväznosti na ustanovenie § 11 zákona o štátnom jazyku v nápisoch pre verejnosť. Zistené nedostatky sa týkali najmä požívania bohemizmov, nepoužívania diakritiky a ponechania anglických názvov bez prekladu do slovenského jazyka na štítkoch na policiach s tovarom, na nápisoch na informačných ceduliach a na výveskách. Po oznámení výsledkov dohľadu vedeniu spoločnosti sa jej zástupca zúčastnil na rokovaní s členmi dohľadovej skupiny ministerstva kultúry a navrhol opatrenia na odstránenie nevyhovujúceho stavu. Spoločnosť Tesco Stores SR, a. s., počas dohľadového konania prejavila vysoko zodpovedný prístup k riešeniu zistených problémov v používaní štátneho jazyka a bezodkladne pristúpila k realizácii navrhnutých opatrení, ku ktorým patrilo: 
· vypracovanie internej smernice, 
· vyčlenenie interných personálnych kapacít zodpovedných za kontrolu nápisov, 
· uskutočnenie školenia zameraného na tvorbu nápisov v súlade so zákonom o štátnom jazyku, 
· opravenie nápisov, 
· technické prispôsobenie interného informačného systému tak, aby umožňoval nahratie názvov v ich správnom gramatickom tvare s diakritikou, 
· nahrávanie jazykovo správnych nápisov do informačného systému,
· celoplošné zabezpečenie výmeny cenoviek umiestňovaných na regáloch s tovarom a na štítkoch visiacich na tovare (vo všetkých predajniach v Slovenskej republike),

· pri vykonávaní kontrolných akcií sledovať aj jazykovú úroveň písomných informácií pre spotrebiteľa,
· legislatívne zakotviť povinnosť komunikácie v štátnom jazyku medzi zákazníkom a predávajúcim,
· pri tvorbe spotrebiteľského kódexu prihliadnuť na potrebu úpravy používania štátneho jazyka pri vyhotovovaní dokumentácie súvisiacej s reklamáciou tovarov a služieb.

[bookmark: _Toc444086312]MÉDIÁ

[bookmark: _Toc444086313]1. Úvod

Prvá aj druhá správa sa podrobne zaoberajú úrovňou používania slovenského spisovného jazyka v mediálnej sfére, s osobitným dôrazom na elektronické médiá. Povinnosť používať v elektronických médiách na území Slovenskej republiky slovenský spisovný jazyk stanovuje zákon o štátnom jazyku v § 5 ods. 1 a 2 v spojení s § 11. Dohľad nad uplatňovaním týchto ustanovení zákona o štátnom jazyku patrí do kompetencie Rady pre vysielanie a retransmisiu. 
Nielen obidve uvedené správy, ale aj podnety občanov doručené ministerstvu kultúry a Rade pre vysielanie a retransmisiu, ako aj vyjadrenia viacerých osobností slovenského kultúrneho života publikované v tlači[footnoteRef:1] poukazujú na to, že úroveň používania slovenského spisovného jazyka v médiách má dlhodobo klesajúcu tendenciu. Reakcie občanov na nízku jazykovú úroveň v médiách pravidelne zaznamenáva aj jazyková poradňa JÚĽŠ, na ktorú sa používatelia obracajú so sťažnosťami buď všeobecne, alebo v súvislosti s používaním niektorých nespisovných výrazov a formulácií, resp. s preberaním cudzích slov z angličtiny. Vzhľadom na mimoriadne veľký vplyv rozhlasu a hlavne televízie na široký okruh poslucháčov a divákov môže mediálna sféra výrazne ovplyvňovať a formovať podobu a úroveň spisovnej slovenčiny, vplývať na upevňovanie alebo rozkolísanie spisovnej normy. Tento vplyv je badateľný napríklad pri prenikaní rôznych nesprávnych alebo nespisovných výrazov či iných novotvarov, ktorých používanie sa rozšírilo aj na základe ich výskytu v prejavoch redaktorov a moderátorov elektronických médií. Ide napríklad o používanie slovného spojenia „vidíme sa“ namiesto správneho uvidíme sa, resp. dovidenia, slova „poriešiť“ namiesto správneho vyriešiť atď. Občania kritizujúci súčasnú úroveň jazykového prejavu v médiách poukazujú na nedostatočnú znalosť jazykovej normy u zamestnancov médií, ale aj na ich ľahostajný postoj k čitateľom, poslucháčom a divákom a dožadujú sa nápravy tohto stavu. Ako vyplýva z prehľadu podnetov zaevidovaných na ministerstve kultúry a v kancelárii Rady pre vysielanie a retransmisiu (príloha č. 3), občania vnímajú ako neprijateľnú najmä nedbanlivú výslovnosť mäkkých spoluhlások (osobitne mäkkej spoluhlásky ľ), prílišnú záplavu cudzích slov, výskyt bohemizmov a nespisovných výrazov, neprirodzenú intonáciu a neprimerane rýchle tempo reči v jazykových prejavoch profesionálnych používateľov slovenského jazyka.  [1:  Napríklad: Ešte raz o slovenčine, Literárny týždenník č. 19-20/2014, s. 12; Televízna legenda Karol Polák: Hovor málo, ale povedz veľa, Pravda, 13. 9. 2014, s. 22, 27; Jazyk náš každodenný, Literárny týždenník č. 35-36/2014, s. 7; Opäť o (ne)slovenčine, Slovenské pohľady č. 11/2014, s. 147; SNS: V roku Ľ. Štúra sa treba usilovať o zveľadenie jeho diela, teraz.sk, 17. 1. 2015; Slovenčina je vo výbornej kondícii, pravda.sk, 19. 2. 2015; Vtáka poznáš po perí a človeka podľa reči, pravda.sk, 19. 2. 2015; Slovenčina koketuje s inými jazykmi, Hospodárske noviny, 22. 5. 2015, s. 16. ] 

Na nedostatky týkajúce sa zvukovej stránky jazykových prejavov zamestnancov médií poukázali aj výsledky výskumu[footnoteRef:2] zameraného na televízne spravodajské relácie viacerých celoslovenských médií. Ukázalo sa, že pretrvávajúcim problémom v tejto oblasti je okrem iného aj neprimeraná intonácia, čím dochádza k narúšaniu prirodzenej vetnej melódie, na čo upozornili aj obidve predchádzajúce správy o stave používania štátneho jazyka na území Slovenskej republiky. Aktuálny výskum preukázal, že „v súčasnosti sa v spravodajských reláciách slovenských televíznych staníc vyskytujú vo zvýšenej miere príznakové intonačné formy, t. j. melódia oznamovacej vety nemá na záverečnom takte klesavý priebeh, aký si vyžaduje konkluzívna kadencia, ale vyskytujú sa tu melodické formy s nedostatočným klesavým, prípadne i stúpavým intonačným priebehom (stúpa melódia, ale niekedy i intenzita).“[footnoteRef:3] V rámci výskumu boli v spravodajských reláciách identifikované aj tieto nežiaduce javy: „prízvukovanie iných ako prvých slabík slov (druhých, predposledných, prípadne i posledných), intonačné „rozbíjanie“ syntakticko-významových celkov (napr. predelenie zhodného prívlastku a nadradeného mena výraznou pauzou, často sprevádzanou aj výrazným intonačným zdvihom poslednej slabiky prívlastku), práca s dôrazom nezohľadňujúca významovú výstavbu textu (zdôrazňovanie nesprávnych častí výpovedí, resp. viacerých jej častí, takže nie je jasné, ktorú časť výpovede možno hodnotiť ako zdôraznenú a významovo najdôležitejšiu, a pod.).“[footnoteRef:4] Zaujímavé je výskumné zistenie týkajúce sa rozdielneho charakteru medzi verejnoprávnou televíziou a súkromnými televíznymi stanicami, ktorý sa premieta aj do zvukovej realizácie textu v týchto médiách: „Spravodajské príspevky vo verejnoprávnej inštitúcii RTVS možno označiť za intonačne „pokojnejšie“, ustálené, pokiaľ nie sú modifikované napr. dramatickou alebo tzv. odľahčujúcou témou.“[footnoteRef:5] Aktuálne výsledky výskumu jednoznačne poukazujú na potrebu kvalitnejšej a systematickej prípravy budúcich, ale aj súčasných profesionálnych používateľov slova pracujúcich v mediálnej sfére. „Jedným z bodov, na ktoré by sa táto príprava mala sústrediť, by mala byť práca s textom, s jeho významom, aby mediálni pracovníci dokázali pomocou modulačných prostriedkov funkčne odstupňovať významové časti textu na základe ich závažnosti a uľahčili tak divákom orientáciu vo význame textu.“[footnoteRef:6] [2:  Petráš, P. 2015. Otázka funkčného využívania suprasegmentálnych prostriedkov v komunikácii médií: dizertačná práca. Nitra: Univerzita Konštantína Filozofa, 2015. 228 s. ]  [3:  tamtiež ]  [4:  tamtiež]  [5:  tamtiež]  [6:  tamtiež] 

Ministerstvo kultúry ako ústredný orgán štátnej správy v oblasti starostlivosti o štátny jazyk sa zaoberá riešeniami podporujúcimi štátny jazyk tak, aby odolal rastúcim globalizačným tlakom a aby bola zabezpečená jeho kultivácia, stabilita, ako aj plynulý a prirodzený vývin. Má záujem aj o zvyšovanie jazykovej kultúry v mediálnej sfére, osobitne vo verejnoprávnych médiách. Tento zámer je obsiahnutý v odporúčaniach, ktoré sú súčasťou prvej i druhej správy. K zvýšeniu jazykovej kultúry redaktorov, moderátorov a ďalších zamestnancov médií by mali prispieť systematické jazykové vzdelávania, zavedenie tzv. kvalifikačných skúšok pre redaktorov a moderátorov pred ich prvým vystúpením pred kamerou alebo do mikrofónu, zriadenie funkcie hlasového pedagóga v elektronických médiách a funkcie jazykového redaktora v elektronických i tlačových médiách a pod. 

[bookmark: _Toc444086314]2. Rozhlas a televízia Slovenska

Nezastupiteľnú úlohu pri rozvíjaní a udržiavaní dobrej jazykovej úrovne v spoločnosti a pri šírení jazykovej kultúry má predovšetkým verejnoprávny vysielateľ, ktorým je v zmysle zákona č. 532/2010 Z. z. o Rozhlase a televízii Slovenska a o zmene a doplnení niektorých zákonov v znení neskorších predpisov Rozhlas a televízia Slovenska (RTVS). RTVS vykonáva svoju činnosť najmä prostredníctvom svojich dvoch organizačných zložiek, a to Slovenského rozhlasu a Slovenskej televízie. 
V Slovenskom rozhlase v roku 2014 zorganizovali pre zamestnancov niekoľko stretnutí s odborníkmi na jazykovú kultúru, na ktorých sa preberali konkrétne chyby a aktuálne problémy v ústnych prejavoch redaktorov a moderátorov. Od augusta 2014 dve lektorky uskutočňujú odposluchy a následné individuálne konzultácie pre interných aj externých zamestnancov Slovenského rozhlasu. Jedna z lektoriek sa zaoberá aj hodnotením jazykovej úrovne uchádzačov o posty redaktorov a moderátorov Slovenského rozhlasu na výberových konaniach. Od 1. januára 2015 pribudla do kolektívu lektoriek tretia odborníčka, ktorá sa prednostne zameriava na tvorcov Zelenej vlny a zamestnancov Slovenského hydrometeorologického ústavu, ktorí poskytujú poslucháčom špecifické informácie o aktuálnej situácii na cestách a o počasí. Konzultácie spočívajú nielen v hodnotení a analýze odposluchov živého vysielania z denných záznamov, ale aj v tréningoch interpretácie textov pripravovaných do živého vysielania. Účastníci školení dostávajú aj pomocné tréningové texty na prácu mimo konzultačných hodín, aby si zdokonaľovali svoj prejav. Okrem toho ich lektori sledujú aj počas živého vysielania v skutočnej atmosfére rozhlasového vysielania, ktorá taktiež vplýva na jazykový prejav. Pre široký okruh poslucháčov je určené pravidelné vysielanie rubriky Slovenčina na slovíčko, ktorú Slovenský rozhlas pripravuje v spolupráci s JÚĽŠ. 
Z podkladov doručených ministerstvu kultúry vyplýva, že kompetentní zamestnanci Slovenskej televízie priebežne sledujú a vyhodnocujú používanie spisovnej slovenčiny vo všetkých zložkách programového prostredia (redaktori, scenáristi, dramaturgovia, režiséri). Za správne používanie slovenského jazyka v komentároch, titulkoch relácií a pri vytváraní slovenskej verzie zahraničných filmov a dokumentov zodpovedajú dramaturgovia jednotlivých relácií. V posledných rokoch Slovenská televízia priebežne zaraďuje do vysielania aj vzdelávacie relácie zamerané na bohatstvo a pestrosť slovenského jazyka, či už z oblasti literatúry alebo priamo sa týkajúce pôvodu slov či gramatiky (napríklad vzdelávací formát Nebojme sa slovenčiny, cyklická publicistická relácia Umenie). Z finančných dôvodov sa doteraz nepodarilo zriadiť internú pozíciu hlasového pedagóga, resp. jazykového redaktora. Na eliminovanie jazykových chýb a nedostatkov sú zamerané pravidelné školenia redaktorov televízneho spravodajstva s hlasovou a jazykovou lektorkou. Pre regionálnych redaktorov boli zorganizované výjazdové školenia, ktoré sa okrem iného zameriavali aj na hlasový prejav a celkovú jazykovú kultúru, v roku 2015 k nim pribudli týždňové stáže v bratislavských redakciách Slovenskej televízie. 


[bookmark: _Toc444086315]3. Rada pre vysielanie a retransmisiu

Jednou z úloh Rady pre vysielanie a retransmisiu je aj dohľad nad používaním slovenského jazyka v elektronických médiách a dodržiavaním príslušných ustanovení zákona o štátnom jazyku. Táto činnosť zahŕňa riešenie sťažností na porušovanie zákona o štátnom jazyku, ich vyhodnocovanie, ako aj sankcionovanie nedostatkov v používaní štátneho jazyka v rozhlasovom a televíznom vysielaní. V období od 1. októbra 2013 do 30. septembra 2015 uložila Rada pre vysielanie a retransmisiu štyrom vysielateľom, ktorí nezabezpečili používanie štátneho jazyka v konkrétnych programoch, pokuty za porušenie zákona o štátnom jazyku v celkovej výške 1 365 eur (príloha č. 4). V troch prípadoch išlo o nezabezpečenie štátneho jazyka pri niektorých zahraničných televíznych programoch, ktoré súkromný televízny vysielateľ v rozpore so zákonom odvysielal s českým dabingom. Keďže pôvodné anglické audiovizuálne diela, ku ktorým bol český dabing vyrobený po roku 2007, sa môžu vysielať len s dabingom v slovenskom jazyku alebo v pôvodnom znení (napr. v angličtine) so slovenskými titulkami, došlo k porušeniu zákona. Štvrtý prípad sa týkal odvysielania televíznych rozprávok pre deti v českom jazyku, čím došlo k porušeniu zákona o štátnom jazyku, ktorý stanovuje povinnosť pre všetkých televíznych vysielateľov vysielať inojazyčné audiovizuálne diela určené maloletým do 12 rokov s dabingom v štátnom jazyku. 
Prehľad ďalších sťažností, v ktorých občania upozorňujú na nesprístupnenie niektorých programov a písomných informácií v slovenskom jazyku, sa nachádza v prílohe č. 5.

[bookmark: _Toc444086316]4. Záverečné odporúčania

· v rámci RTVS v organizačnom útvare Slovenská televízia zriadiť funkciu hlasového pedagóga, 
· pri zaraďovaní zahraničných televíznych programov do vysielania RTVS dôsledne dbať na zabezpečenie ich slovenskej jazykovej verzie v podobe slovenských titulkov alebo slovenského dabingu, osobitne dbať na dodržiavanie povinnosti vysielať pôvodné inojazyčné audiovizuálne diela určené pre maloletých divákov do 12 rokov so slovenským dabingom, 
· na zvýšenie jazykovej kultúry redaktorov, moderátorov a ďalších zamestnancov súkromných médií  organizovať systematické jazykové vzdelávanie,  
· zaviesť pre redaktorov a moderátorov pred ich prvým vysielaním do mikrofónu a vystúpením pred kamerou tzv. kvalifikačné skúšky (skúška z čítania, výslovnosti, artikulácie, tempa reči atď.), 
· zaviesť funkciu jazykového redaktora vo všetkých médiách,
· klásť dôraz na overovanie úrovne ovládania slovenského spisovného jazyka v rámci výberových konaní na posty redaktorov a moderátorov, napríklad zaviesť modelové testy jazykovej zdatnosti ako súčasť vstupných pohovorov, v elektronických médiách overovať ortografické a ortofonické zručnosti uchádzača a pod.,
· pravidelne hodnotiť jazykový prejav redaktorov a moderátorov z hľadiska dodržiavania spisovnej normy slovenského jazyka,
· legislatívne upraviť povinnosť pre redaktorov, hlásateľov a moderátorov používať slovenský jazyk v kodifikovanej podobe vo verejnoprávnych médiách (vo vysielaní programovej služby Slovenského rozhlasu a vysielaní televíznej programovej služby Slovenskej televízie) v zákone č. 532/2010 Z. z. o Rozhlase a televízii Slovenska a o zmene a doplnení niektorých zákonov v znení neskorších predpisov.

[bookmark: _Toc444086317]ŠKOLSTVO

[bookmark: _Toc444086318]1. Úvod 

	Starostlivosť o jazykovú kultúru v spoločnosti je priamoúmerná kvalite vzdelávacieho procesu predovšetkým v rámci povinnej školskej dochádzky a v stredných školách. Ukazuje sa, že starostlivosť o slovenský jazyk vo všetkých typoch škôl a školských zariadení vrátane vysokého školstva bude potrebné zlepšiť. Z predchádzajúcich dvoch správ o stave používania štátneho jazyka na území Slovenskej republiky, ako aj z podkladov k tretej správe vyplýva, že jazyková úroveň absolventov škôl nie je postačujúca a ani nebolo zaznamenané jej výrazné zlepšenie. Táto situácia si vyžaduje venovať slovenskému jazyku vo vyučovacom procese vo všetkých stupňoch škôl zvýšenú pozornosť. Potvrdzujú to aj výsledky kontrol vykonaných Štátnou školskou inšpekciou. 

[bookmark: _Toc444086319]2. Štátna školská inšpekcia

Stav používania a ovládania štátneho jazyka v materských, základných a stredných školách v Slovenskej republike sledovali inšpektori Štátnej školskej inšpekcie v rámci pravidelných komplexných inšpekcií aj v školských rokoch 2013/2014 a 2014/2015. Vzhľadom na to, že od schválenia druhej správy neboli prijaté žiadne systémové zmeny sledujúce zlepšenie ovládania štátneho jazyka a skvalitnenie jeho vyučovania, zistenia týkajúce sa úrovne ovládania štátneho jazyka sú veľmi podobné zisteniam z predchádzajúcich rokov, o ktorých informovali obidve doterajšie správy o stave používania štátneho jazyka na území Slovenskej republiky. Pokrok nastal len v materských školách, kde bolo v školskom roku 2014/2015 pozorované zlepšenie v oblasti používania štátneho jazyka. 

Niektoré zistenia v školách s vyučovacím jazykom slovenským:
Z hodnotenia Štátnej školskej inšpekcie vyplýva, že ovládanie a používanie štátneho jazyka bolo v materských školách na dobrej úrovni. Učitelia sa takmer vo všetkých kontrolovaných školách vyjadrovali spisovne a gramaticky správne, boli teda pre deti vhodným jazykovým vzorom. Deti dodržiavali zásady kultivovaného rečového prejavu a primerane veku používali spisovnú podobu štátneho jazyka. 
Vo väčšine základných škôl učitelia cieľavedome podporovali rozvíjanie komunikačných kompetencií žiakov, vhodne korigovali nespisovné prejavy a viedli ich k osvojovaniu si spisovnej podoby jazyka. K pozitívnym zisteniam patrilo aj podporovanie neformálneho vzdelávania návštevami kultúrnych podujatí a divadelných predstavení. Negatívnym javom zreteľne pozorovateľným na vyučovacích hodinách bolo, že vyučujúci neviedli žiakov dôsledne k ucelenému, súvislému jazykovému prejavu, často sa uspokojili s krátkou jednoslovnou či neúplnou odpoveďou alebo s neverbálnou odpoveďou. V niektorých školách mali problémy žiaci z marginalizovaných rómskych komunít, ktorí pre jazykovú bariéru nezvládali techniku čítania a písania. 
V stredných školách sa učitelia prioritne zameriavali na rozvíjanie čitateľskej gramotnosti a kládli dôraz na správnosť ústneho a písomného prejavu žiakov. V stredných odborných školách však vo veľkej miere charakterizovali prejavy žiakov nízke rečové zručnosti, nespisovná výslovnosť, používanie nárečových slov a nesprávnej terminológie, ktorú niekedy uplatňovali aj učitelia. 

Niektoré zistenia v školách s vyučovacím jazykom maďarským:
V materských školách s vyučovacím jazykom maďarským (VJM) bola zistená priemerná úroveň komunikácie detí v štátnom jazyku. Táto úroveň bola priamoúmerná jazykovému vzoru a ovládaniu štátneho jazyka učiteľmi, ktorí ho používali nie vždy gramaticky a štylisticky správne. K pozitívnym zisteniam patrí, že vo väčšine škôl učitelia bilingválne (v slovenskom a v maďarskom jazyku) počas celého dňa prepájali vzájomné dorozumievanie sa. Jazykovú prípravu detí v štátnom jazyku však negatívne ovplyvňovali niektorí učitelia, u ktorých bola pozorovaná nízka úroveň ovládania štátneho jazyka (školy v Nitrianskom kraji). Naďalej pretrvával problém komunikácie v štátnom jazyku u tých detí, ktoré doma hovoria len po maďarsky alebo rómsky. Vyskytol sa i prípad (škola v Bratislavskom kraji), keď učitelia neuplatňovali odporúčania uvedené v Metodickom liste na osvojovanie štátneho jazyka v materských školách s vyučovacím jazykom národnostných menšín. Vo väčšine materských škôl s VJM chýbali zborníky rovnocenných básní, piesní, hier a literárnych útvarov vo vyučovacom a v štátnom jazyku.
V základných školách s VJM sledovali školskí inšpektori stav používania a úroveň ovládania štátneho jazyka na vyučovacích hodinách slovenského jazyka a slovenskej literatúry. Učitelia viedli žiakov k osvojovaniu si štátneho jazyka prostredníctvom čítania s porozumením s dôrazom na správnu výslovnosť. Pri zadávaní úloh využívali aj maďarský jazyk. Pomerne zriedka sa na vyučovacích hodinách uplatňovali zvukové nahrávky so slovenským textom, neutváral sa dostatok príležitostí na aktívne počúvanie a tým na posilňovanie auditívneho vnímania jazyka.
V predmete slovenský jazyk a slovenská literatúra v stredných školách učitelia venovali pozornosť najmä rozvíjaniu komunikačných schopností žiakov, zohľadňovali ich komunikačné zručnosti, ale zadávanie úloh s ohľadom na individuálne učebné schopnosti a štýly bolo menej časté. Žiaci preukázali svoje jazykové schopnosti pri tvorení textov a dialógov bez použitia materinského jazyka. Slabou stránkou bolo nevyužívanie zvukových nahrávok na lepšie uvedomenie si prozodických vlastností slovenského jazyka. Iná situácia v rámci jazykového vzdelávania zo štátneho jazyka bola v stredných odborných školách. Školskí inšpektori zistili u žiakov týchto škôl málo rozvinuté komunikačné zručnosti, ich ústny prejav bol nepružný a často sa v ňom vyskytovali štylistické nedostatky. 
Jednou z hlavných príčin zistených nedostatkov v ovládaní štátneho jazyka na základných a stredných školách s VJM bola obmedzená komunikácia žiakov v štátnom jazyku, ktorá prebiehala výlučne na vyučovacích hodinách slovenského jazyka a slovenskej literatúry. 

Zistenia v školách s vyučovacím jazykom ukrajinským:
	Žiaci v základných školách s vyučovacím jazykom ukrajinským komunikovali v štátnom jazyku bez vplyvu nárečia alebo ukrajinského jazyka, pracovali aktívne, naučenú slovnú zásobu a jednoduché modelové vety reprodukovali na veku primeranej úrovni. Nedostatkom vyučovacích hodín bolo, že učitelia venovali viac pozornosti osvojovaniu písomnej podoby štátneho jazyka.

Podrobnejšie informácie zo správy Štátnej školskej inšpekcie s niektorými najdôležitejšími odporúčaniami sú uvedené v prílohe č. 6.

[bookmark: _Toc444086320]3. Ministerstvo školstva

Potreba prijať opatrenia na zlepšenie úrovne používania a ovládania štátneho jazyka v školách na území Slovenskej republiky vyplynula zo zistení viacerých nedostatkov v tejto oblasti zdokumentovaných v obidvoch predchádzajúcich správach o stave používania štátneho jazyka na území Slovenskej republiky. Na odstránenie týchto nedostatkov boli pre oblasť regionálneho školstva (materské, základné a stredné školy) sformulované viaceré odporúčania. Prehľad ich plnenia prináša príloha č. 7.
Pretrvávajúcim problémom je nedostatočné organizovanie pravidelných školení pre učiteľov zameraných na jazykovú kultúru. Kontinuálne vzdelávanie pre učiteľov sa v súčasnosti orientuje prevažne na oblasť rozvíjania komunikačných a čitateľských zručností žiakov. Vzdelávacie programy týkajúce sa rozvíjania týchto kompetencií sú uvedené v prílohe č. 8. Dôraz na rozvíjanie jazykových komunikačných schopností sa premietol aj do vládneho materiálu Národný program reforiem Slovenskej republiky 2012, kde jedným zo strategických cieľov je zvýšiť úroveň čitateľskej gramotnosti tak, aby bola lepšia, ako je jej priemerná úroveň v krajinách OECD, a to už v najbližšom medzinárodnom testovaní v roku 2018. V súvislosti s touto skutočnosťou ministerstvo školstva zostavilo v roku 2012 materiál Opatrenia na zlepšenie úrovne čitateľskej gramotnosti v Slovenskej republike 
a do Národnej rady SR v decembri 2015 predložilo Národnú stratégiu zvyšovania úrovne a kontinuálneho rozvíjania čitateľskej gramotnosti, ktorej cieľom je zlepšiť výsledky žiakov v budúcom medzinárodnom testovaní. Metodicko-pedagogické centrum vydalo zborník príspevkov z medzinárodnej odborno-didaktickej konferencie Vedenie školy ako koordinátor rozvoja čitateľskej gramotnosti, ktorá sa konala 9. decembra 2014. ´

[bookmark: _Toc444086321]4. Vysoké školstvo 

O poskytnutie informácií, ako vysoké školy pristúpili k uplatňovaniu opatrení smerujúcich k zlepšeniu písomných aj ústnych jazykových prejavov študentov, požiadalo ministerstvo kultúry všetky vysoké školy pôsobiace na území Slovenskej republiky. V nasledujúcej časti správy sú uvedené niektoré poznatky získané z odpovedí 17 verejných vysokých škôl (oslovených bolo 20), všetkých 3 štátnych vysokých škôl a 6 súkromných vysokých škôl (oslovených bolo 13). 
Takmer všetky vysoké školy sa oboznámili s textom druhej správy, ako aj s odporúčanými opatreniami:
· pri najbližšej aktualizácii opisov študijných odborov zaviesť základy jazykovej prípravy pre všetkých poslucháčov vysokých škôl s pedagogickým zameraním, 
· v každom odbore na každej vysokej škole zaviesť povinné prednášky zo slovenskej terminológie týkajúcej sa daného odboru,
· na vysokých školách v odboroch prekladateľstvo a tlmočníctvo zaviesť výučbu slovenského jazyka počas celého štúdia. 
Viaceré vysoké školy sa v nadväznosti na záverečné odporúčania z druhej správy v časti Školstvo zaoberali problematikou zlepšenia jazykovej úrovne študentov. Napríklad na Trnavskej univerzite v Trnave bola táto problematika predmetom rokovaní vedenia univerzity, vedenia fakúlt, kolégia rektora, kolégia dekana, ako aj zasadnutí jednotlivých katedier. Na Univerzite J. Seleyho v Komárne sa odporúčania stali východiskom na koncipovanie niektorých opatrení na zlepšenie používania štátneho jazyka na všetkých troch fakultách univerzity. Dodržiavanie a monitorovanie úrovne používania štátneho jazyka je obsahom úlohy č. 5 harmonogramu ročného plánu Akadémie Policajného zboru v Bratislave, pričom na realizáciu odporúčaní z druhej správy vo vyučovacom procese prijala akadémia viaceré konkrétne opatrenia. Možnosti realizácie navrhovaných odporúčaní posúdila aj Slovenská zdravotnícka univerzita v Bratislave. 
V oblasti týkajúcej sa odbornej terminológie vysoké školy spravidla uvádzali, že táto problematika je obsahom študijných plánov každého odboru a je súčasťou syláb takmer všetkých základných (povinných) kurzov. Povinné prednášky zo slovenskej odbornej terminológie nie sú uskutočňované formou samostatného učebného predmetu, keďže ju prednášajú odborní pedagogickí pracovníci na svojich prednáškach. V rámci jednotlivých odborných predmetov je úvodná časť venovaná používaniu správnej terminológie v danej oblasti, čo vysoké školy považujú za dostatočné naplnenie odporúčania z druhej správy. Ako dôvod nezavedenia samostatných predmetov orientovaných na terminológiu (ale aj na jazykovú kultúru) uvádzajú nedostatok personálnych kapacít a finančných prostriedkov. Niektoré vysoké školy však uplatňujú iný prístup k problematike terminológie. Univerzita sv. Cyrila a Metoda v Trnave začala v akademickom roku 2015/2016 s výučbou predmetov akreditovaných v nových študijných plánoch, ktoré zahŕňajú aj predmety orientované na terminológiu daného študijného odboru. V najbližšom období plánuje zaradiť terminológiu do všetkých študijných odborov aj Technická univerzita v Košiciach. V záujme skvalitnenia odbornej prípravy študentov vydala Univerzita veterinárneho lekárstva a farmácie v Košiciach v predchádzajúcich rokoch dve odborné publikácie, a to Veterinársky slovník 
a anatomickú nomenklatúru Nomina Anatomica veterinaria, ktoré sú súčasťou povinnej literatúry. Začiatkom roka 2016 plánuje vydať anatomický slovník. Pedagógovia z Ústavu sociálnej práce Vysokej školy zdravotníctva a sociálnej práce sv. Alžbety v Bratislave vypracovali výskumný projekt Systemizácia odbornej lexiky v oblasti sociálnej práce, ktorého cieľom je zostaviť odborný korpus slovenských textov a terminologickú sústavu odboru sociálna práca v slovenčine.
Niektoré vysoké školy upozorňujú na nedostatočné vyjadrovacie schopnosti študentov a z tohto dôvodu začínajú uprednostňovať ústnu skúšku pred písomnou formou. 
Takmer všetky vysoké školy uvádzajú, že bezprostrednou súčasťou hodnotenia písomných záverečných prác (bakalárskych, magisterských, doktorských) je aj hodnotenie ich formálneho spracovania, ktorého súčasťou je posúdenie jazykovej úrovne záverečnej práce. To však nevypovedá o prístupe školiteľov a oponentov k hodnoteniu jazykovej úrovne textov záverečných prác. Viaceré vysoké školy konštatujú, že nie všetci školitelia a oponenti adekvátne využívajú túto možnosť hodnotenia jazykovej úrovne prác, resp. že nevykonávajú exaktné hodnotenie ich jazykovej úrovne. Zároveň ale konštatujú všeobecný nárast nedostatkov v gramatickej, štylistickej a pravopisnej rovine. Len jedna vysoká škola uviedla, že práca obsahujúca štylistické a jazykové chyby nie je pripustená k obhajobe a musí sa prepracovať. Osobitné bodové hodnotenie jazykovej úrovne záverečných prác v školiteľských a oponentských posudkoch sa vyžaduje len na jednej vysokej škole (Univerzita sv. Cyrila a Metoda v Trnave).
V nadväznosti na negatívne skúsenosti pedagógov s jazykovou úrovňou záverečných prác bolo zaznamenané úsilie o zvýšenie jazykových kompetencií študentov na viacerých vysokých školách. Napríklad Univerzita sv. Cyrila a Metoda v Trnave zaviedla v akademickom roku 2015/2016 nové povinné predmety, akými sú Praktický kurz slovenčiny, Slovenčina v súčasnej komunikácii a Jazyková kultúra, ktoré sa vyučujú v dvoch úvodných semestroch štúdia. V doktorandskom štúdiu na vybraných fakultách v rámci predmetu Pedagogické kompetencie je zaradený aj slovenský jazyk a kultúra slova. Teologická fakulta Katolíckej univerzity v Ružomberku vo všetkých novo akreditovaných študijných programoch zaviedla predmet Rétorika, ktorého cieľom je skvalitňovanie ústneho a písomného prejavu študentov. Prešovská univerzita v Prešove pripravuje v krátkom čase zavedenie povinne voliteľných a výberových predmetov zameraných na praktické používanie spisovnej slovenčiny (Jazyková kultúra, Rétorika a Praktická štylistika), ktoré sa budú ponúkať paralelne s výučbou cudzích jazykov. Na základe odporúčania z druhej správy „na vysokých školách v odboroch prekladateľstvo a tlmočníctvo zaviesť výučbu slovenského jazyka počas celého štúdia“ univerzita akreditovala program Slovenský jazyk a kultúra ako plnohodnotný paritný predmet v odbore prekladateľstvo a tlmočníctvo. Žilinská univerzita 
v Žiline má pripravené kurzy, prednášky a semináre v oblastiach Rétorika v pedagogickej praxi, Metodika výstavby textu, Akademické písanie a Zdokonaľovanie komunikačnej kompetencie v slovenskom jazyku, ktoré sú určené študentom aj učiteľom na zabezpečenie ďalšieho vzdelávania v oblasti jazykovej kultúry.

[bookmark: _Toc444086322]5. JÚĽŠ

JÚĽŠ patrí medzi spoločenskovedné pracoviská Slovenskej akadémie vied. Sústreďuje sa v ňom základný výskum slovenského národného jazyka, jeho územnej aj sociálnej diferenciácie a jeho dejín. Hlavnými oblasťami výskumu sú: systém súčasnej slovenčiny, fungovanie jazyka v súčasnej komunikácii, teória a prax jazykovej kultúry, odborná terminológia, onomastika, etymológia, dejiny jazyka, korpusová lingvistika a počítačové spracovanie prirodzeného jazyka. Výsledky výskumu sa aplikujú pri tvorbe základných kodifikačných príručiek, pri tvorbe a ustaľovaní odbornej terminológie a aj pri štandardizácii geografického názvoslovia. 
JÚĽŠ okrem svojej výskumnej činnosti poskytuje širokej odbornej verejnosti jazykovoporadenské služby formou telefonického kontaktu s používateľmi jazyka, vypracúvaním písomných odpovedí na otázky týkajúce sa reálnych problémových jazykových javov, konzultáciami týkajúcimi sa ustaľovania odbornej terminológie, ale aj ďalšími popularizačnými činnosťami. Súčasťou poradenskej činnosti je aj vypracúvanie príspevkov o slovenskom jazyku do pravidelných rubrík a relácií v médiách. Pomerne často sa na JÚĽŠ obracajú médiá, keď treba zaujať stanovisko alebo vysvetliť otázky týkajúce sa jazyka. Zamestnanci ústavu tiež prednášajú v oblasti jazykového vzdelávania pre zamestnancov ministerstiev, novinárov, učiteľov, verejnú správu, ale aj pre pracovníkov bánk a rozličných iných inštitúcií. 
V podkladoch zaslaných ministerstvu kultúry JÚĽŠ poukázal na nedostatočnú úroveň ovládania slovenského jazyka v niektorých oblastiach, pričom okrem  iného konštatuje: „Žiaci nezískajú dostatočne pevné základy na bežné a tobôž už nie na tvorivé používanie materinského jazyka (...). Hodnotenie stavu jazykovej kultúry dospelých by sa malo začať prehodnotením obsahu a spôsobu vyučovania slovenského jazyka (...). Ťažko v dospelosti doúčať to, čo sa mali používatelia slovenčiny naučiť v základnej škole.“ Na základe skúseností z jazykovoporadenskej služby upozorňuje JÚĽŠ aj na to, že používatelia jazyka sa málo orientujú v elementárnych otázkach používania slovenského jazyka a nemajú skúsenosti s používaním výkladových slovníkov slovenčiny. Na zlepšenie úrovne ovládania štátneho jazyka odporúča, aby sa v základných školách v rámci predmetu slovenský jazyk vo väčšej miere realizovalo vyučovanie jazykovej kultúry a práca s výkladovými slovníkmi a Pravidlami slovenského pravopisu.
Slovenský národný korpus je vedecko-výskumný projekt tvorby celého komplexu slovenských elektronických jazykových zdrojov a digitalizácie jazykovedného výskumu, ktorý sa realizuje v oddelení Slovenského národného korpusu JÚĽŠ. Ide o elektronickú databázu primárne obsahujúcu slovenské texty a slová, ktoré sú obohatené o jazykové informácie, a predstavujú referenčný materiálový zdroj poznatkov o slovenčine a jej reálnom používaní. Elektronické korpusové a slovníkové zdroje čoraz viac využívajú záujemcovia zo Slovenska, ale aj zo zahraničia. V slovníkoch a Slovenskej terminologickej databáze hľadajú správne tvary a významy slov, z textových korpusov sa snažia zistiť čo najviac informácií 
o fungovaní jazykových prostriedkov a veľkému záujmu sa tešia aj paralelné korpusy (tie isté texty v dvoch rôznych jazykoch), v ktorých používatelia hľadajú prekladové riešenie.

[bookmark: _Toc444086323]6. Záverečné odporúčania

· realizovať odporúčania Štátnej školskej inšpekcie uvedené v prílohe č. 6, 
· vypracovať metodiky rozvíjania čitateľskej gramotnosti v základných a stredných školách aj pre iné všeobecno-vzdelávacie predmety, nielen pre vyučovací jazyk,
· organizovať pravidelné školenia z jazykovej kultúry pre učiteľov všetkých výchovno-vzdelávacích predmetov v základných a stredných školách, 
· v školách s VJM prijať opatrenia na zvýšenie kvality výučby predmetu slovenský jazyk a slovenská literatúra, 
· v školách s VJM venovať zvýšenú pozornosť dodržiavaniu predpokladu na výkon pedagogickej činnosti a odbornej činnosti podľa § 6 ods. 1 pís. d) zákona č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov,
· dbať o zvyšovanie jazykovej kultúry žiakov na všetkých vyučovacích hodinách (t. j. nielen na vyučovacej hodine slovenského jazyka a literatúry),
· podporovať voľnočasové aktivity detí zamerané na jazykovú kultúru (recitačné a literárne súťaže, školské časopisy),
· v rámci výchovno-vzdelávacieho procesu v základných a stredných školách s VJM organizovať návštevy kultúrnych podujatí v slovenskom jazyku s cieľom lepšieho osvojenia si slovenského spisovného jazyka,
· zmeniť hodnotenie jazykovej úrovne písomných záverečných prác na všetkých stupňoch vysokoškolského štúdia a v školiteľských a oponentských posudkoch zaviesť samostatné bodové, resp. slovné hodnotenie tak, aby jazyková úroveň nebola len jedným z viacerých kritérií hodnotenia formálneho spracovania záverečnej práce, 
· utvoriť podmienky na zavedenie niektorých povinných predmetov, ako napríklad Akademické písanie, Jazyková kultúra, Rétorika a ďalších, na všetkých stupňoch a vo všetkých odboroch vysokoškolského štúdia, 
· systematicky riešiť problematiku zvyšovania jazykovej úrovne vysokoškolských pedagógov v rámci ich ďalšieho (celoživotného) vzdelávania,
· na vysokých školách postupne utvárať a dopĺňať ucelené terminologické databázy jednotlivých študijných odborov, 
· rozvíjať jazykovú kultúru ústnych prejavov budúcich pedagógov na všetkých pedagogických fakultách zavádzaním interaktívnych seminárov zo všetkých jazykovedných oblastí.

[bookmark: _Toc444086325]1. Podnety riešené ministerstvom kultúry

	Ministerstvo kultúry ako ústredný orgán štátnej správy na úseku starostlivosti o štátny jazyk zabezpečuje na základe § 9 zákona o štátnom jazyku dohľad nad dodržiavaním povinností vyplývajúcich z tohto zákona. Do kontrolnej kompetencie ministerstva kultúry patria tieto ustanovenia zákona o štátnom jazyku: § 3 ods. 1 až 3, § 3a a 4, § 5 ods. 4,  ods. 5 písm. b), ods. 6 až 8, § 6, § 7 (správne konanie a konanie pred orgánmi činným v trestnom konaní), § 8 ods. 2 až 6 okrem komunikácie personálu zdravotníckych zariadení a zariadení sociálnych služieb s pacientmi a klientmi a okrem reklamy, nad ktorou vykonávajú dohľad orgány podľa osobitného predpisu, a § 11b.
	V období od 1. októbra 2013 do 30. septembra 2015 zaevidovalo ministerstvo kultúry 60 podnetov občanov a iných subjektov súvisiacich s uplatňovaním zákona o štátnom jazyku, z toho 10 bolo neopodstatnených, resp. sa týkalo takých oblastí používania štátneho jazyka, ktoré zákon o štátnom jazyku neupravuje. Prehľad týchto podnetov (okrem podnetov uvedených v časti Médiá a Ochrana spotrebiteľa) sa nachádza v prílohe č. 9. V rámci dohľadu nad zákonom o štátnom jazyku riešilo ministerstvo kultúry predovšetkým sťažnosti občanov, ktorí upozorňovali na nedodržiavanie ustanovení zákona o štátnom jazyku v niektorých konkrétnych oblastiach verejného styku.
	Najčastejšie dochádzalo k porušeniu § 8 ods. 6 umiestňovaním veľkoplošných oznamov a reklám na verejných priestranstvách v inom ako štátnom jazyku alebo bol slovenský text na dvojjazyčnom ozname zverejnený menším písmom či v nesprávnom poradí oproti textu v inom jazyku. Inými jazykmi boli najčastejšie maďarský a anglický jazyk. Vyskytli sa aj prípady, keď samosprávne orgány v obciach na národnostne zmiešanom území Slovenskej republiky nezabezpečili informovanie obyvateľov prostredníctvom obecného rozhlasu alebo prostredníctvom svojho tlačového orgánu v slovenskom jazyku (informácie boli sprostredkované len v maďarskom jazyku). Na základe sťažností občanov zaznamenalo ministerstvo kultúry problémy s používaním štátneho jazyka aj na zasadnutiach obecných zastupiteľstiev v dvoch obciach, kde rokovania prebiehali v maďarskom jazyku bez tlmočenia do štátneho jazyka.
	Ministerstvo kultúry riešilo aj anglické nápisy v priestoroch štadióna a na kultúrnom podujatí (výstava o Arménsku). V obidvoch prípadoch boli nápisy na základe výzvy ministerstva kultúry uvedené do súladu so zákonom o štátnom jazyku tak, že sa doplnili slovenské texty. 
	V niektorých podnetoch občania upozorňovali aj na nevyhovujúcu jazykovú úroveň v úradných dokumentoch vydávaných orgánmi miestnej štátnej správy. Pravopisné chyby sa týkali najmä nesprávneho používania skratiek, chybného umiestňovania čiarok a úvodzoviek, nevhodného používania slova euro v nesklonnej podobe (správne sa skloňuje podľa vzoru mesto).

[bookmark: _Toc444086326]2. Dohľadové konania uskutočnené v rokoch 2014 – 2015

	V dohľadovom konaní, pri ktorom ministerstvo kultúry postupovalo podľa zákona Národnej rady Slovenskej republiky č. 10/1996 o kontrole v štátnej správe v znení neskorších predpisov, sa v sledovanom období riešili tieto porušenia zákona o štátnom jazyku:
· porušenie § 3 ods. 3 v činnosti obecnej samosprávy, ku ktorému došlo zverejnením piatich zmlúv na oficiálnom webovom sídle obce výlučne v maďarskom jazyku (zmluvy boli uzavreté medzi orgánom slovenskej samosprávy a zahraničným partnerom iba v maďarskom jazyku),
· porušenie § 3 ods. 3 v činnosti obecnej samosprávy, ku ktorému došlo zverejnením informácií určených pre verejnosť prostredníctvom oficiálneho webového sídla obce len v maďarskom jazyku bez prekladu do slovenského jazyka, 
· porušenie § 3a v činnosti obecnej samosprávy, ku ktorému došlo použitím označenia obce v jazyku národnostných menšín v úradnom styku v rozpore s platným právnym poriadkom,
· porušenie § 8 ods. 6, ku ktorému došlo v činnosti súkromného podnikateľského subjektu zverejnením oznamu určeného na informovanie verejnosti, ktorý obsahoval inojazyčné informácie (v maďarskom jazyku) bez zabezpečenia rovnako veľkého textu v slovenskom jazyku,
· porušenie § 3 ods. 2 písm. b) v činnosti obecnej samosprávy, ku ktorému došlo na rokovaní obecného zastupiteľstva, kde sa používal maďarský jazyk bez tlmočenia do slovenského jazyka,
· porušenie § 5 ods. 7 v činnosti obecnej samosprávy, ktorá na verejnom kultúrnom podujatí prebiehajúcom v maďarskom jazyku, neposkytla základné informácie o podujatí v slovenskom jazyku, 
· porušenie § 5 ods. 8 a § 11b v činnosti obecnej samosprávy nezabezpečením slovenského textu na dvoch pamätných tabuliach osadených na budove obecného úradu s textom len v maďarskom jazyku.

